LIETUVOS MOKSLO TARYBOS PIRMININKAS

ĮSAKYMAS

DĖL DALYVAVIMO TARPTAUTINiuose TINKLuose PROJEKTų ATRANKOS IR FINANSAVIMO TAISYKLIŲ PATVIRTINIMO

2023 m. lapkričio 10 d. Nr. V-617

Vilnius

Vadovaudamasis Lietuvos mokslo tarybos nuostatų, patvirtintų Lietuvos Respublikos Vyriausybės 2022 m. balandžio 20 d. įsakymu Nr. 375 „Dėl Lietuvos mokslo tarybos nuostatų patvirtinimo“, 9.5. papunkčiu, Lietuvos Respublikos švietimo, mokslo ir sporto ministro 2022 m. rugpjūčio 17 d. įsakymu Nr. V-1250 „Dėl 2022-2030 metų plėtros programos valdytojos Lietuvos Respublikos švietimo, mokslo ir sporto ministerijos mokslo plėtros programos pažangos priemonės Nr. 12-001-01-02-01 „Stiprinti inovacijų ekosistemas mokslo centruose“ aprašo patvirtinimo“ ir 2023 m. spalio 27 d. tarp Lietuvos mokslo tarybos ir Viešosios įstaigos Centrinė projektų valdymo agentūra sudaryta projekto „Parama mokslo, asocijuotų verslo struktūrų narystei ir veiklai tarptautiniuose tinkluose, generuojančiuose iniciatyvas ir ES mokslinių tyrimų ir inovacijų programos „Europos horizontas“ tematikas“ Nr. 10-039-P-0001 sutartimi Nr. VS-22,

t v i r t i n u dalyvavimo tarptautiniuose tinkluose projektų atrankos ir finansavimo taisykles (pridedama).

Pirmininkas	Gintaras Valinčius

PATVIRTINTA

Lietuvos mokslo tarybos pirmininko

2023 m. lapkričio 10 d. įsakymu Nr. V-617

DALYVAVIMO TARPTAUTINIUOSE TINKLUOSE PROJEKTŲ ATRANKOS IR FINANSAVIMO TAISYKLĖS

I SKYRIUS

BENDROSIOS NUOSTATOS

1.	Dalyvavimo tarptautiniuose tinkluose projektų atrankos ir finansavimo taisyklės (toliau – Taisyklės) parengtos vadovaujantis Lietuvos Respublikos Švietimo, mokslo ir sporto ministro 2022 m. rugpjūčio 17 d. įsakymu Nr. V-1250 „Dėl 2022–2030 m. plėtros programos valdytojos Lietuvos Respublikos švietimo, mokslo ir sporto ministerijos Mokslo plėtros programos pažangos priemonės Nr. 12-001-01-02-01 „Stiprinti inovacijų ekosistemas mokslo centruose“ aprašo patvirtinimo“ patvirtintu aprašu, numatančiu Naudos gavėjų dalyvavimo tarptautiniuose tinkluose projektų įgyvendinimą Lietuvos mokslo taryboje (toliau – Taryba).

2.	Taisyklės nustato Lietuvoje registruotų asocijuotų verslo struktūrų (įskaitant klasterių koordinatorius) ir Lietuvos mokslo ir studijų institucijų (toliau – MSI), įtrauktų į Atvirą informavimo, konsultavimo ir orientavimo sistemą (AIKOS), paraiškų dėl narysčių tarptautiniuose tinkluose, asociacijose bei vidinėse struktūrose teikimo, jų vertinimo, atrankos ir finansavimo tvarką.

3.	Taisyklės parengtos atsižvelgiant į:

3.1.	Lietuvos Respublikos švietimo, mokslo ir sporto ministro 2022 m. rugpjūčio 17 d. įsakymu Nr. V-1250 „Dėl 2022-2030 metų plėtros programos valdytojos Lietuvos Respublikos švietimo, mokslo ir sporto ministerijos mokslo plėtros programos pažangos priemonės Nr. 12-001-01-02-01 „Stiprinti inovacijų ekosistemas mokslo centruose“ aprašo“ patvirtintą aprašo 5 priedą;

3.2.	2013 m. gruodžio 18 d. Europos Komisijos reglamentą (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai (toliau – De minimis reglamentas);

3.3.	2013 m. gruodžio 18 d. Komisijos reglamentą (ES) Nr. 1408/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žemės ūkio sektoriuje su visais pakeitimais (toliau – De minimis pagalbos žemės ūkio sektoriuje reglamentas);

3.4.	2014 m. birželio 27 d. Komisijos reglamentą (ES) Nr. 717/2014 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žuvininkystės ir akvakultūros sektoriuje (toliau – De minimis pagalbos žuvininkystės ir akvakultūros sektoriuje reglamentas);

3.5.	2022 m. spalio 19 d. Europos Komisijos komunikatą Nr. C(2022) 7388 „Valstybės pagalbos moksliniams tyrimams, plėtrai ir inovacijoms sistema“ (toliau – Komunikatas).

4.	Taisyklėse vartojamos sąvokos ir jų apibrėžtys:

4.1.	Pareiškėjas – paraišką Tarybai pateikusios asocijuotos verslo struktūros (įskaitant klasterio koordinatorius) ir MSI, atitinkančios Taisyklių 8 punkte nustatytus reikalavimus;

4.2.	Naudos gavėjas – dotacijos sutartį pasirašęs Pareiškėjas;

4.3.	Asocijuota verslo struktūra – asociacija, kaip ji apibrėžta Lietuvos Respublikos asociacijų įstatyme, kurios nariai vykdo ūkinę komercinę veiklą;

4.4.	Klasterio koordinatorius – juridinis asmuo, administruojantis klasterį, formuojantis ir plėtojantis klasterio vidaus bei išorės ryšius, inicijuojantis ir koordinuojantis klasterio iniciatyvas, siekiant klasterio bei jo narių tikslų;

4.5.	Tarptautinio tinklo vidinė struktūra – valdymo organas, komitetas, komisija, darbo ar panašios paskirties grupė, kurios nariu yra Pareiškėjas;

4.6.	Europos inovacijų ir technologijų institutas (toliau – EIT) – nepriklausoma Europos Sąjungos institucija, kurios misija – prisidėti prie tvaraus Europos ekonominio augimo ir konkurencingumo stiprinant valstybių narių ir Europos Sąjungos inovacinius gebėjimus, siekiant spręsti svarbiausius Europos visuomenei kylančius iššūkius;

4.7.	Žinių ir inovacijų bendrija (toliau – ŽIB) – kaip ji apibrėžta Europos Parlamento ir Tarybos reglamente Nr. (ES) 2021/819 (toliau - EIT reglamentas);

4.8.	Tarptautinis tinklas (asociacija) – užsienio juridinių bei fizinių asmenų savanoriškas susivienijimas, kuriuo siekiama vykdyti asociacijos narių nustatytas veiklas, apimančias ES bendrosios mokslinių tyrimų ir inovacijų programos „Europos horizontas“, įskaitant „Euratom“ (toliau – programa „Europos Horizontas“), tematines sritis ir tų veiklų įgyvendinimą;

4.9.	Europos horizonto partnerystė – kaip ji apibrėžta Europos Parlamento ir Tarybos reglamento Nr. (ES) 2021/695 10 straipsnyje.

5.	Skiriamo finansavimo tikslas – skatinti Pareiškėjų įsitraukimą į tarptautinius tinklus pagal programos „Europos horizontas“ tematines sritis https://www.lmt.lt/lt/europos-horizontas/programa-europos-horizontas/3636.

6.	Remiama veikla – narystės ir veikla tarptautiniuose tinkluose pagal programos „Europos horizontas“ tematikas, dalyvavimas institucinėse ir bendrai programuojamose Europos partnerystėse (kaip tai apibrėžta Europos Parlamento ir Tarybos reglamento Nr. (ES) 2021/695 10 straipsnyje), dalyvavimas tarptautinėse asociacijose.

7.	Skiriamo finansavimo forma – dotacija, paraiškų atrankos būdas – konkursas.

II SKYRIUS

REIKALAVIMAI PAREIŠKĖJAMS

8.	Pareiškėjas yra tinkamas, jeigu:

8.1.	atitinka kvietime teikti paraiškas (toliau – Kvietimas) nustatytus reikalavimus;

8.2.	turi teisę gauti nedidelės vertės valstybės paramą, kuriai netaikomas reikalavimas suderinti tokią pagalbą su Europos Komisija, kaip tai yra numatyta Sutarties dėl Europos Sąjungos veikimo 108 straipsnio 3 dalyje (toliau – de minimis pagalba);

8.3.	jam nėra iškelta byla dėl bankroto arba jis nėra likviduojamas, nėra priimtas kreditorių susirinkimo nutarimas bankroto procedūras vykdyti ne teismo tvarka (ši nuostata netaikoma biudžetinėms įstaigoms);

8.4.	jo vadovui, kaip jis apibrėžtas Lietuvos Respublikos pinigų plovimo ir teroristų finansavimo prevencijos įstatymo 2 straipsnio 14 dalyje, ar savininkui, ūkinės bendrijos tikrajam nariui (-iams) ar mažosios bendrijos atstovui (-ams), turinčiam (-iems) teisę juridinio asmens vardu sudaryti sandorį, ar finansinę apskaitą (toliau – apskaita) tvarkančiam asmeniui (asmenims), ar kitam (kitiems) asmeniui (asmenims), turinčiam (-tiems) teisę surašyti ir pasirašyti pareiškėjo apskaitos dokumentus, nėra pradėtas ikiteisminis tyrimas dėl ūkinės ir (arba) ekonominės veiklos;

8.5.	galutiniu teismo sprendimu ar galutiniu administraciniu sprendimu nėra pripažintas nevykdančiu pareigų, susijusių su mokesčių ar socialinio draudimo įmokų mokėjimu pagal Lietuvos Respublikos teisės aktus arba pagal kitos valstybės teisės aktus, jei pareiškėjas yra užsienyje registruotas juridinis asmuo;

8.6.	neturi neišnykusio arba nepanaikinto teistumo arba dėl pareiškėjo per pastaruosius 5 metus nebuvo priimtas ir įsiteisėjęs apkaltinamasis teismo nuosprendis dėl neteisėtos veiklos, kenkiančios Lietuvos Respublikos ir (arba) Europos Sąjungos finansiniams interesams, t. y.: pareiškėjas, kuris yra juridinis asmuo arba pareiškėjo, kuris yra juridinis asmuo, vadovas, arba pareiškėjo, kuris yra juridinis asmuo, už projektą atsakingas fizinis asmuo, neturi neišnykusio arba nepanaikinto teistumo arba dėl pareiškėjo per pastaruosius 5 metus nebuvo priimtas ir įsiteisėjęs apkaltinamasis teismo nuosprendis už dalyvavimą bendrininkų grupėje, organizuotoje grupėje, nusikalstamame susivienijime, jų organizavimą ar vadovavimą jiems, teroristinius ir su teroristine veikla susijusius nusikaltimus ar teroristų finansavimą, vaikų darbą ar kitas su prekyba žmonėmis susijusias nusikalstamas veikas, kyšininkavimą, prekybą poveikiu, papirkimą, piktnaudžiavimą, tarnybos pareigų neatlikimą, sukčiavimą, turto pasisavinimą, turto iššvaistymą, turtinės žalos padarymą apgaule, turto sunaikinimą ar sugadinimą, neteisėtą praturtėjimą, kontrabandą, muitinės apgaulę, neteisėtą disponavimą akcizais apmokestinamomis prekėmis, neteisėtą prekių ar produkcijos neišvežimą iš Lietuvos Respublikos, neteisėtą vertimąsi ūkine, komercine, finansine ar profesine veikla, neteisėtą juridinio asmens veiklą, svetimo prekių ar paslaugų ženklo naudojimą, apgaulingą pareiškimą apie juridinio asmens veiklą, mokesčių nesumokėjimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, skolininko nesąžiningumą, nusikalstamą bankrotą, netikros elektroninės mokėjimo priemonės gaminimą, tikros elektroninės mokėjimo priemonės klastojimą ar neteisėtą disponavimą elektronine mokėjimo priemone arba jos duomenimis, neteisėtą elektroninės mokėjimo priemonės ar jos duomenų panaudojimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą ar aplaidų apskaitos tvarkymą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą, netikrų pinigų ar vertybinių popierių pagaminimą, laikymą ar realizavimą, dokumento suklastojimą ar disponavimą suklastotu dokumentu, antspaudo, spaudo ar blanko suklastojimą, dalyvavimą kokioje nors kitoje neteisėtoje veikloje, kenkiančioje Lietuvos Respublikos ir (arba) Europos Sąjungos finansiniams interesams, arba nėra subjektas, kuriam taikomos sankcijos, kaip jis apibrėžtas Lietuvos Respublikos tarptautinių sankcijų įstatymo 2 straipsnio 1 dalyje;

8.7.	Juridinių asmenų registrui yra pateikęs metinių finansinių ataskaitų rinkinius, taip pat metinių konsoliduotųjų finansinių ataskaitų rinkinius, kaip nustatyta Juridinių asmenų registro nuostatuose, patvirtintuose Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro įsteigimo ir Juridinių asmenų registro nuostatų patvirtinimo“.

III SKYRIUS

REIKALAVIMAI DĖL VALSTYBĖS PAGALBOS

9.	Pareiškėjui finansavimas yra teikiamas kaip de minimis pagalba ir turi atitikti De minimis reglamento, De minimis pagalbos žemės ūkio sektoriuje reglamento arba De minimis pagalbos žuvininkystės ir akvakultūros sektoriuje reglamento (toliau visi kartu – De minimis pagalbos reglamentai) nuostatas.

10.	Valstybės pagalba, kaip ji apibrėžta Sutarties dėl Europos Sąjungos veikimo (OL 2010 C 83, p. 47) 107 straipsnyje ir de minimis pagalba, kuri atitinka De minimis reglamento nuostatas, pareiškėjui – MSI neteikiama, kai finansavimas yra skiriamas veiklai, susijusiai su neekonomine veikla, kaip ji apibrėžta Komunikato 20 punkte.

11.	Bendra de minimis pagalbos, suteiktos vienai įmonei pagal De minimis reglamentą, suma neturi viršyti 200 000 Eur (dviejų šimtų tūkstančių eurų) per bet kurį trejų finansinių metų laikotarpį. Bendra de minimis pagalbos, suteiktos vienai įmonei, vykdančiai krovinių vežimo keliais veiklą samdos pagrindais arba už atlygį, per bet kurį trejų finansinių metų laikotarpį, suma neturi viršyti 100 000 Eur (šimto tūkstančių eurų). Bendra de minimis pagalbos, suteiktos vienai žemės ūkio sektoriaus įmonei pagal De minimis pagalbos žuvininkystės ir akvakultūros sektoriuje reglamentą, suma neturi viršyti 20 000 Eur (dvidešimt tūkstančių eurų) per bet kurį trejų finansinių metų laikotarpį. Bendra de minimis pagalbos, suteiktos vienai žuvininkystės ir akvakultūros sektoriaus įmonei De minimis pagalbos žuvininkystės ir akvakultūros sektoriuje reglamentą, suma neturi viršyti 30 000 Eur (trisdešimt tūkstančių eurų) per bet kurį trejų finansinių metų laikotarpį. Šios ribos taikomos neatsižvelgiant į de minimis pagalbos formą arba siekiamus tikslus ir į tai, ar valstybės narės suteikta pagalba yra visa arba iš dalies finansuojama ES kilmės ištekliais. Viena įmonė apima visas įmones, kaip nurodyta De minimis reglamento 2 straipsnio 2 dalyje.

12.	Taryba patikrina Pareiškėjo teisę gauti vienai įmonei suteikiamą de minimis pagalbą, patikrindama visas su Pareiškėju susijusias įmones, nurodytas jo pateiktoje „Vienos įmonės“ deklaracijoje pagal interneto svetainėje https://2021.esinvesticijos.lt/dokumentai/vienos-imones-deklaracija-pagal-komisijos-reglamenta-es-nr-1407-2013 paskelbtą rekomenduojamą formą. Taip pat Suteiktos valstybės pagalbos ir nereikšmingos (de minimis) pagalbos registre (toliau – Suteiktos valstybės pagalbos registras), kurio nuostatai patvirtinti Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos (de minimis) pagalbos registro nuostatų patvirtinimo“, patikrina, ar teikiama pagalba neviršys leidžiamo de minimis pagalbos dydžio, kaip nustatyta De minimis reglamento 3 straipsnyje, De minimis pagalbos žemės ūkio sektoriuje reglamento 3 straipsnyje, De minimis pagalbos žuvininkystės ir akvakultūros sektoriuje reglamento 3 straipsnyje.

IV SKYRIUS

PARAIŠKŲ TEIKIMAS, VERTINIMAS, SPRENDIMŲ PRIĖMIMAS

13.	Paraiškos Tarybai teikiamos pagal paskelbtus Kvietimus. Kvietime nurodomos paraiškų teikimo bendrosios nuostatos, nustatytos Taisyklėse, ir Tarybos pirmininko įsakymu patvirtintos specialiosios konkretaus konkurso sąlygos, taip pat kita informacija. Kvietimai skelbiami Tarybos interneto svetainėje https://www.lmt.lt.

14.	Užpildyta paraiška teikiama pagal nustatytą formą (Taisyklių 1 priedas) su kitais Kvietime nurodytais dokumentais.

15.	Dėl dalyvavimo kiekviename tarptautiniame tinkle Pareiškėjas teikia atskirą paraišką.

16.	Teikiamų paraiškų skaičius vienam Pareiškėjui neribojamas.

17.	Projekto veiklų įgyvendinimo trukmė turi būti ne ilgesnė kaip iki 2026 m. kovo 1 dienos nuo dotacijos sutarties pasirašymo dienos.

18.	Paraiškų vertinimą ir atranką atlieka Tarybos administracija. Paraiškų vertinimo metu tikrinama, ar pateiktos paraiškos atitinka Taisyklėse bei Kvietime nurodytus reikalavimus ir įvertinamos pagal nustatytus atrankos kriterijus.

19.	Jei paraiškoje yra netikslumų ir (ar) trūkumų, Pareiškėjas turi patikslinti paraiškoje pateiktą informaciją ir (ar) trūkstamus dokumentus ne vėliau kaip per 3 (tris) darbo dienas nuo tokio reikalavimo pateikimo momento. Trūkstama informacija ir (arba) dokumentai pateikiami ta apimtimi, kuri yra nurodoma Tarybos prašyme, nekeičiant jau pateiktų paraiškos ir (arba) dokumentų turinio. Susirašinėjimas su Pareiškėju vyksta elektroniniu paštu. Pareiškėjui per nustatytą terminą nepatikslinus informacijos ir (ar) nepateikus trūkstamų dokumentų, Tarybos pirmininkui teikiamas siūlymas paraišką laikyti nefinansuotina, nurodant atitinkamas priežastis.

20.	Paraiškų vertinimas ir atranka atliekami per 30 (trisdešimt) kalendorinių dienų nuo Kvietimo termino pabaigos. Laikotarpis, nustatytas paraiškos tikslinimui, į šį terminą neįskaičiuojamas. Dėl svarbių priežasčių (nenumatytų aplinkybių) neįvertinus ir (ar) neatrinkus paraiškų per nustatytą terminą, vertinimo ir atrankos terminas gali būti pratęstas iki 30 (trisdešimt) kalendorinių dienų. Apie naują paraiškų vertinimo ir atrankos terminą Taryba ne vėliau nei per 3 (tris) darbo dienas skaičiuojant nuo tokio sprendimo priėmimo momento, Pareiškėjo paraiškoje nurodytu elektroniniu paštu ir (arba) per paraiškų teikimo sistemą informuoja Pareiškėją, nurodydama termino pratęsimo priežastis ir naują terminą, per kurį paraiška bus įvertinta.

21.	Paraiškų atranka vykdoma atsižvelgiant į šiuos vertinimo atrankos kriterijus:

21.1.	Pareiškėjo ankstesnė patirtis ir rezultatai dalyvaujant tarptautinių tinklų veiklose ir teikiant paraiškas pagal programų „Horizontas2020“ ir „Europos Horizontas“ kvietimus;

21.2.	Tarptautinio tinklo atitiktis programos „Europos Horizonto“ tematikai (-oms);

21.3.	Pagrįstas narystės tarptautiniame tinkle poreikis, aiškiai suformuluoti narystės tikslai, uždaviniai ir rezultatai.

22.	Už atitiktį Taisyklių 21 punkte nurodytiems projektų atrankos kriterijams paraiškoms skiriami balai.

23.	Taryba sudaro bendrą paraiškų eilę išdėstydama jas prioritetine tvarka pagal vertinimo rezultatus.

24.	Kai paraiškoms, surinkusioms vienodą balų skaičių, finansuoti nepakanka Kvietimui skirtos lėšų sumos, pirmenybė suteikiama anksčiau pateiktai paraiškai.

25.	Dėl narysčių tarptautiniuose tinkluose nuo 2020 m. vasario 1 d. iki 2023 m. gruodžio 31 d., Pareiškėjas (verslo asociacijų atveju – gali ir jos nariai) kartu su Paraiška privalo pateikti ne mažiau kaip vienos tarptautinės paraiškos, susijusios su naryste tarptautiniame tinkle, pateikimo programos „Europos horizontas“ kvietimuose įrodymo dokumentą (-us).

26.	Dėl narysčių tarptautiniuose tinkluose nuo 2024 m. sausio 1 d. ir vykdant projektą iki 2026 m. kovo 1 d., Pareiškėjas (verslo asociacijų atveju – gali ir jos nariai) privalo pateikti ne mažiau kaip vieną tarptautinę paraišką, susijusią su naryste tarptautiniame tinke, programos „Europos horizontas“ kvietimuose.

27.	Dėl vienos narystės tarptautiniame tinkle privaloma pateikti atskirą tarptautinę paraišką programos „Europos horizontas“ kvietimuose.

28.	Paraiškų vertinimo ir atrankos rezultatai įforminami nustatytos formos vertinimo lentelėje (Taisyklių 2 priedas) ir tvirtinami Tarybos pirmininko įsakymu.

29.	Atlikus paraiškų vertinimą ir atranką, Tarybos pirmininkas įsakymu tvirtina finansuojamų ir nefinansuojamų paraiškų sąrašą. Gali būti sudaromas ir tvirtinamas rezervinių paraiškų sąrašas. Apie skirtą finansavimą paskelbiama Tarybos interneto svetainėje ir Pareiškėjas per 5 (penkias) darbo dienas nuo sprendimo priėmimo dienos informuojamas paraiškoje nurodytu el. pašto adresu ir (arba) per paraiškų teikimo sistemą. Priėmus sprendimą nefinansuoti paraiškos, Pareiškėjui nurodomos tokio sprendimo priežastys.

30.	Per 15 (penkiolika) darbo dienų nuo įsakymo dėl finansuojamų paraiškų sąrašo patvirtinimo, tarp Pareiškėjo ir Tarybos sudaroma dotacijos sutartis. Dotacijos sutartis sudaroma elektroniniu būdu, ją pasirašant elektroniniu parašu. Elektroniniu būdu sudaroma dotacijos sutartis Pareiškėjo turi būti pasirašyta per 3 (tris) kalendorines dienas, nuo Kvietimo pasirašyti dotacijos sutartį išsiuntimo iš Tarybos dienos. Per šį terminą nesudarius ir (ar) negrąžinus dotacijos sutarties dėl Naudos gavėjo kaltės, Tarybos pirmininkas priima sprendimą finansavimo neskirti. Apie tokį sprendimą Pareiškėjas informuojamas paraiškoje nurodytu elektroninio pašto adresu ir (arba) per paraiškų teikimo sistemą ne vėliau kaip per 5 (penkias) darbo dienas nuo jo priėmimo.

31.	Dotacijos sutartyje nustatomi šalių įsipareigojimai, finansavimo, atsiskaitymo tvarka, nurodoma skiriama finansuojamų lėšų dalis.

32.	Tarybos pirmininkui priėmus sprendimą skirti finansavimą Pareiškėjui, Taryba duomenis apie suteiktą de minimis pagalbą ne vėliau kaip per 5 (penkias) darbo dienas nuo priimto sprendimo ją suteikti registruoja Suteiktos valstybės pagalbos ir nereikšmingos de minimis pagalbos registre. Teisės aktą ar kitą sprendimą, kurio pagrindu suteikta de minimis pagalba, pripažinus netekusiu galios, nesuteikta de minimis pagalba išregistruojama iš Suteiktos valstybės pagalbos ir nereikšmingos de minimis pagalbos registro.

V SKYRIUS

REIKALAVIMAI TINKAMOMS IŠLAIDOMS FINANSUOTI, ATSISKAITYMO IR IŠLAIDŲ APMOKĖJIMO SĄLYGOS IR TVARKA

33.	Tinkamos finansuoti išlaidos turi būti tiesiogiai susijusios su Taisyklių 6 punkte nurodyta remiama veikla, patirtos Taisyklių 42 punkte nurodytu laikotarpiu, realios ir teisingos, pagrįstos finansiniais ar kitais pagrindžiančiais dokumentais. Taryba skiria finansavimą išlaidoms, kurios nebuvo finansuotos ar finansuojamos iš kitų Lietuvos Respublikos valstybės biudžeto ir (arba) savivaldybių biudžetų, kitų piniginių išteklių, kuriais disponuoja valstybė ir (arba) savivaldybės, Europos Sąjungos investicijų fondų, kitų Europos Sąjungos finansinės paramos priemonių ar kitos tarptautinės paramos lėšų.

34.	Didžiausia projektui galima skirti finansavimo lėšų suma pagal vieną paraišką yra 80 000 Eur (aštuoniasdešimt tūkstančių eurų).

35.	Mažiausia projektui galima skirti finansavimo lėšų suma pagal vieną paraišką yra 3 000 Eur (trys tūkstančiai eurų).

36.	Tuo atveju, jei narystės ir (arba) stojimo mokestis yra mažesnis nei 1 000 eurų per metus, tokia Naudos gavėjo veikla nėra tinkama finansuoti.

37.	Tinkamos finansuoti išlaidos yra tiesioginės ir netiesioginės.

38.	Tiesioginės išlaidos:

38.1.	narystės mokestis tarptautiniuose tinkluose;

38.2.	komandiruočių išlaidos (kelionė, dienpinigiai, apgyvendinimas).

39.	Netiesioginės išlaidos – su projekto administravimu susijusios išlaidos. Naudos gavėjui netiesioginių išlaidų fiksuotoji norma sudaro 3 proc. nuo tinkamų tiesioginių išlaidų.

40.	Gali būti finansuojamos ne daugiau kaip 2 komandiruotės per metus viename tarptautiniame tinkle. Jei vykstama į tarptautinio tinklo vidinės struktūros susitikimus, finansuojama ne daugiau kaip viena komandiruotė per metus.

41.	Išlaidos komandiruotėms gali sudaryti ne daugiau kaip 50 proc. Naudos gavėjo veiklų tinkamų finansuoti išlaidų, jeigu Kvietime nenustatyta kitaip.

42.	Tinkamos finansuoti išlaidos turi būti patirtos ne anksčiau nei 2020 m. vasario 1 d. ir ne vėliau kaip 2026 m. kovo 1 d.

43.	Didžiausia galima narystės mokesčio finansuojamoji dalis verslo asociacijoms (klasterių koordinatoriams) – 80 proc., MSI – 90 proc.

44.	Projekto tinkamų finansuoti išlaidų dalis, kurios nepadengia projektui skiriamo finansavimo lėšos, turi būti finansuojama iš Naudos gavėjų lėšų.

45.	Pridėtinės vertės mokestis (PVM) nėra tinkamos išlaidos ir nėra kompensuojamas.

46.	Tinkamas finansuoti išlaidas Taryba apmoka kompensavimo būdu.

47.	Per dotacijos sutartyje nurodytą terminą Naudos gavėjas turi pateikti Tarybai išlaidas pagrindžiančius dokumentus – sąskaitas faktūras, sutartis ar kitus lygiaverčius dokumentus, įrodančius narystės mokesčio ir (arba) dalyvavimo tarptautiniuose tinkluose mokesčio apmokėjimą.

48.	Taryba apmoka tinkamas finansuoti išlaidas per 60 (šešiasdešimt) kalendorinių dienų nuo Dotacijos sutarties pasirašymo dienos.

49.	Naudos gavėjui nepasiekus Dotacijos sutartyje nurodytų įsipareigojimų, Taryba vienašaliu sprendimu gali susigrąžinti skirtą ir išmokėtą finansavimą.

VI SKYRIUS

BAIGIAMOSIOS NUOSTATOS

50.	Teikdami paraiškas, Pareiškėjai ir Naudos gavėjai sutinka, kad paraiškose pateikta informacija, išskyrus informaciją, kuri negali būti atskleista teisės aktų nustatyta tvarka, gali būti viešinama skelbiant su Taisyklių įgyvendinimu susijusią informaciją.

51.	Taryba turi teisę tvarkyti su Taisyklių įgyvendinimu susijusius asmens duomenis. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) Nr. 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva Nr. 95/46/EB (Bendrasis duomenų apsaugos reglamentas). Asmens duomenys tvarkomi apskaitos ir audito tikslais bei tikrinant nurodytos pareiškėjo informacijos tikrumą. Tarybai tvarkant asmens duomenis duomenų subjektų teisės įgyvendinamos vadovaujantis Tarybos patvirtintais dokumentais dėl asmens duomenų tvarkymo (su jais susipažinti galima: https://www.lmt.lt/asmens-duomenu-apsauga/2851)

52.	Visi su projekto veiklų įgyvendinimu susiję dokumentai turi būti saugomi ne trumpiau kaip 10 (dešimt) metų po projekto įgyvendinimo.

53.	Pasikeitus Taisyklėse nurodytiems teisės aktams, taikomos aktualios teisės aktų nuostatos.

______________________